12 edsvorne menn

12 edsvorne menn (originaltittel: 12 Angry Men) er en amerikansk dramafilm fra 1957 regissert av Sidney Lumet (hans debutfilm). Den ble lansert i Norge under tittelen 12 edsvorne menn, men er siden blitt utgitt på DVD under originaltittelen. Filmen er basert på Reginald Roses amerikanske fjernsynsteater-oppsetning fra 1954. 

Den vant både Gullbjørnen og OCIC Award under Filmfestivalen i Berlin. Den vant videre en BAFTA (Henry Fonda), Bodilprisen (Sidney Lumet) og en pris fra Writers Guild of America (Reginald Rose). Den ble nominert til tre Oscar, i kategoriene «beste film», «beste regi» og «beste tilpassede manus». Filmen er i alt blitt tildelt 13 priser og nominert til ytterligere seks. I 2007 ble filmen funnet betydningsfull nok ("culturally, historically, or aesthetically significant") av USAs Library of Congress til å bli bevart av deres National Film Registry. 

Den ble filmatisert på nytt i 1997. Det kan også nevnes at en norsk TV-versjon ble produsert av NRK Fjernsynsteatret i 1982 (se andre versjoner).

Handling 
Filmen handler om et jurymedlem (Henry Fonda) som må prøve å overbevise de 11 andre medlemmene om å la en drapsmistenkte frikjennes, fordi tvilen bør komme han til gode. Den tiltalte har etter alt å dømme tatt livet av sin egen far, og alle jurymedlemmene, unntatt ett, mener saken er opplagt. Det hele utvikler seg til en lang, og til tider voldsom, diskusjon om vedkommendes skyld. Etter hvert som intensiteten stiger avsløres det at flere av jurymedlemmene har basert sin oppfatning på fordommer de har overfor kriminelt belastet ungdom. Og etter hvert som disse fordommene kommer til syne utover kvelden begynner stadig flere å tvile på vedkommendes skyld.

Om filmen 
Filmen er unik for å ha kun brukt ett filmsett. Nesten hele handlingen utspiller seg i juryrommet.

Anmelderne
Filmen ble svært godt mottatt av kritikerne, noe som gjenspeiles i at den har fått så mye som 100% på Rotten Tomatoes. I 2002 satte den amerikanske filmkritikeren Roger Ebert den opp på sin liste over «Great Movies».

Anmelderen i Aftenposten omtalte den i 1957 som en av de beste filmene han hadde sett.

Publikum
Til tross for den gode mottakelsen av kritikerne ble den ingen publikumssuksess på kino. Mye av dette skyldtest at den var i sort-hvitt. Den nådde ikke det brede lag av publikum før den ble vist på TV.

Rollebesetning 
 Martin Balsam (Jurymedlem #1 og juryformann)
 John Fiedler (Jurymedlem #2)
 Lee J. Cobb (#3)
 E. G. Marshall(#4)
 Jack Klugman (#5)
 Edward Binns (#6)
 Jack Warden (#7)
 Henry Fonda (#8)
 Joseph Sweeney (#9)
 Ed Begley (#10)
 George Voskovec (#11)
 Robert Webber (#12)
 Rudy Bond som dommer
 James Kelly som vakt
 Billy Nelson som en rettsbetjent
 John Savoca som den anklagede

Det amerikanske filminstituttet har kåret Fondas rollefigur til filmhistoriens 28. beste helteskikkelse.

Andre versjoner

Nyinnspillingen fra 1997 

Denne versjonen ble produsert for TV og er regissert av William Friedkin. Jack Lemmon spiller rollen som den av jurymedlemmene som opponerer mot de andre 11, mens George C. Scott spiller rollen som den av jurymedlemmene som er sterkest overbevist om at den anklagede er skyldig.

Rollebesetning

Den norske versjonen 

En norske versjon ble produsert av NRK Fjernsynsteatret i 1981 og sendt i 1982. NRK TV 

Regi var ved Tore Breda Thoresen, mens oversettelsen var ved Svein Selvig. Lars Andreas Larssen spiller rollen som den av jurymedlemmene som opponerer mot de andre (spilt av Henry Fonda i spillefilmen), mens Per Jansen spiller den av jurymedlemmene som er mest overbevist om at den anklagede er skyldig (spilt av Lee J. Cobb i spilefilmen). Den norske TV-versjonen avviker lite fra den amerikanske versjonen, men slutten med Jansens utbrudd er tonet ned i forhold til den amerikanske med Cobb.

Rollebesetning

Referanser

Eksterne lenker 
 Den norske versjonen på Nett-TV
 

Filmer fra 1957
Rettsdramafilmer fra USA
Filmer basert på skuespill
Filmer regissert av Sidney Lumet
Gullbjørnen-vinnere
Sort-hvitt-filmer
Engelskspråklige filmer
Filmer bevart i USAs nasjonale filmregister
Bodilprisen for beste amerikanske film